  Майя Бывальцева Удмуртиын «Шаркан» инкуазь парклэн но Камбарка ёросысь «Валяй» урочищелэн нимысьтыз утён зонаоссы кылдозы. 22-тӥ южтолэзе журналистъёслы со сярысь ивортӥз элькунысь инкуазь узырлыкъёсъя но инкуазез утёнъя министр Александр Нестеров. «2015-тӥ арын «Шаркан» инкуазь парк сярысь выль положение юнматэмын, озьы ик улосвыл инлыкен «Валяй» урочище инкуазь синпелет парк сярысь положение юнматэмын. Инкуазез утёнъя министерство куремъя, УдГУ-ысь тодосчиос та синпелетъёслэсь нимысьтыз утён зонаоссэс кылдытонлэн экологи но экономика ласянь кулэлыкезъя ужкагазъёс дасязы», — вераз министр. «Валяй» урочище — Камбарка ёросысь инкуазь синпелет. Со 730 гектар басьтэ. Отын Уралысь Демидов горнопромышленниклэн дачаезлэн бервылыз кылемын. Лымшор палаз сыръясь интыосын нюлэсъёс. Отын шараямын шер пумиськылӥсь но бырись 14 пӧртэм будосъёс но Удмуртилэн Горд книгаяз пыртэм 2 пӧртэм пӧйшуръёс. «Шаркан» парк интыяськемын Ита но Шаркан шуръёс вискын. Со 5 зоналы люкемын: заповедник, заказник, туризм но шутэтскон, ужан но мукет музъемъёсын вис. Паркысь будосъёс пӧлысь куатез Удмуртилэн Горд книгаяз пыртэмын, одӥгез — Россилэн Горд книгаяз. Со сяна, Удмуртиын улосвылысь но интыысь инлыкен нимысьтыз утёно инкуазь интывылъёс сярысь элькун катлэсь ӵектоссэ кылдытӥзы. «Ужкагаз интыысь аскивалтон ёзэсъёслы нимысьтыз утёно инкуазь интывылъёс кылдытон сярысь пуктэтъёс кутыны луонлык сётоз. Ми озьы ужано кариськимы, малыке шуоно калыклэсь трос вазиськонъёс вуо. Котьку но валэктылӥзы, кат ӧвӧл шуыса», — вераз Александр Нестеров. Выль катэз 2016-тӥ арын кутыны чакламын. Тегъёс: Ижкар Удмуртия инкуазь  